September 2017 – Mamma-luv
September 23, 2017 Andorize	alleen, hulpeloos, Liefde, moedeloos, ongeluk, red, smart, swyg, the right Christian mind, verdriet, verlos, verpletter, vriend	1 Comment
September 18, 2017 Andorize	aanlyn korrespondensie, e-lationships, flankering, kletskamers, virtuele sfeer	4 Comments
September 10, 2017 Andorize	bedaar, Hurricane Irma, kalmte, sorrows, Storms, trials, veilige skuilplek	2 Comments
Dit is wel
Ongelukkig het ek nie groen vingers soos my ma nie. In die verlede het plante by my gevrek en niks wou groei nie. Selfs die kaktusse het dit nie gemaak nie. So ‘n paar maande gelede het ek vir my ‘n paar klein huisplantjies aangeskaf en wonder bo wonder leef hulle nog! Ek het mos nou geen kind of kraai wat ek kan vertroetel of versorg nie, so die plantjies het op ‘n goeie tyd gekom. Nou is my ma besig om vir my groter potplante aan te ry van die plaas af, sy sê sy gaan nie met al haar plante see toe trek nie. Soos met mense se name is ek baie swak met plantname, so ek weet nie watter plant moet in die son en watter plant in die skaduwee moet staan nie. Ma het my gesê maar dit het by my uitgewaai. As ek sukkel sal ek maar ‘n foto neem en vir haar whatsapp dat sy instruksies kan gee. Ek is so opgewonde soos ‘n kind met nuwe speelgoed! Met my nuwe gieter en handskoene en tuingereedskap gaan ek net môre begin om aan my tuintjie te werk, en iets uit niks probeer maak. Ek voel dit net aan my dat die keer sal hulle oorleef. Alles sal okei wees….
….wat my laat dink aan wat Romeine 8:28 sê, dat vir hulle wat God liefhet, alles ten goede meewerk, vir hulle wat na sy voorneme geroep is. Nie ‘n Polyanna-uitkyk op die lewe dat alles in die lewe “happy-go-lucky” gaan uitdraai vir ons onthalwe nie, maar dat Hy wat by magte is om alles te doen en vir wie niks onuitvoerbaar is nie, ook by my is – en by my dogters. Alles sal okei wees. Ten spyte van ons huidige situasie; watookal oor my pad en oor hulle lewenspad vorentoe mag kom – prys die Heer, dit is wel met my siel!
As vrede my pad deur die wêreld verlig
As smarte my dreig te verniel
Dan antwoord ek vry, watter lot my ook tref
Dit is wel, dit is wel met my siel!
Dit is wel, met my siel
Dit is wel, dit is wel
Met my siel
Hoe fel die besoeking, hoe Satan ook trag
Om my te vertrap met sy hiel
Steeds gryp ek weer moed, want my Heiland is daar
En Hy stort nuwe krag in my siel
September 8, 2017 Andorize	7 Comments
Die vreugde van pen op papier
Ek het ‘n besondere passie en liefde vir skryf. Van kleins af. Ek hou van woorde. Baie daarvan. Elke skrywer glo dat sy of haar woorde saakmaak; dat dit ‘n verskil maak; dat dit iemand aangryp.
Ek het myself lanklaas die vraag afgevra: hoekom skryf ek eintlik? Ek doen dit nie vir ‘n lewe nie. Dis nie my beroep nie. Ek verdien nie geld daarvoor nie. Verwerf nie roem nie. Het nie ‘n diploma of graad in letterkunde of joernalistiek nie…. So hoekom doen ek dit?
Die afgelope paar maande was vir my ‘n gesukkel om te skryf. Ek het met so baie dinge geworstel dat ek te hard probeer het om een deel van myself perfek te doen – en dit is skryf. En in die proses het ek vergeet hoekom ek eintlik skryf.
Liefde hoef nie ‘n rede te hê nie, sê hulle. Maar my liefde vir skryf mag dalk ‘n rede hê; en ek dink ek het in die begin geweet wat dit is, maar in die proses verloor of begrawe.
Die opwinding van pen op papier lê nie in erkenning of waardering nie. Die beste skrywe is juis dit wat jy nie met ander deel of wil deel nie. Jou papier, jou gedagtes, joune. Niemand anders se gedagtes oordonder jou eie nie. Net jy maak sin daarvan.
‘n Mens se gedagtes word so vasgelê met dinge van die verlede. Die gedagtes vol herinneringe, en die hart vol emosies. Dit begin in die verstand en eindig in die hart. Lief en leed. Blydskap en pyn.
Ek skryf om myself beter te kan uitdruk. Ek skryf omdat ek probeer sin maak uit die lewe. Te veel gedagtes glip net weg in ‘n diep, donker, onbekende gat van onherroeplike dinge.
Daarom wil ek my toewy aan die kuns van skryf – solank as wat ek nog gespaar bly – en leer om meer uit die hart te skryf.
Want as jy uit die hart skryf, sal jy nooit uit woorde uit raak en stories om oor te skryf nie.
September 5, 2017 Andorize	5 Comments